## Podmienky účasti

podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len zákon).

## Osobné postavenie podľa § 32 zákona

Verejného obstarávania sa môže zúčastniť hospodársky subjekt, ktorý spĺňa taxatívne určené podmienky účasti týkajúce sa osobného postavenia podľa § 32 ods. 1 zákona.

Uchádzač preukáže splnenie podmienok účasti týkajúcich sa osobného postavenia podľa § 32 ods. 1 zákona, dokladmi podľa § 32 ods. 2, resp. podľa § 32 ods. 4 a 5 zákona.

Súčasne sa požaduje trestná bezúhonnosť právnickej osoby, podľa zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov.

Hospodársky subjekt môže predbežne nahradiť doklady na preukázanie splnenia podmienok účasti jednotným

európskym dokumentom podľa § 39 ods. 1 zákona.

Preukazovanie podmienok účasti je voči verejnému obstarávateľovi účinné aj spôsobom podľa § 152 ods. 4 zákona. Uchádzač zapísaný v zozname hospodárskych subjektov podľa zákona nie je povinný v procese verejného obstarávania predkladať doklady podľa § 32 ods. 2 zákona.

Verejný obstarávateľ uzná rovnocenný zápis, ako je zápis do zoznamu hospodárskych subjektov podľa zákona, alebo potvrdenie o zápise vydané príslušným orgánom iného členského štátu, ktorým uchádzač preukazuje splnenie podmienok účasti vo verejnom obstarávaní. Verejný obstarávateľ príjme aj iný rovnocenný doklad predložený uchádzačom. V prípade, že sa verejného obstarávania zúčastní skupina dodávateľov, požaduje sa preukázanie splnenia podmienok účasti týkajúcich sa osobného postavenia za každého člena skupiny osobitne.

Splnenie podmienky účasti podľa § 32 ods.1 písm. e) zákona preukazuje člen skupiny len vo vzťahu k tej časti predmetu zákazky, ktorú má zabezpečiť.

## Technická a odborná spôsobilosť podľa § 34 zákona

Podmienky účasti uchádzačov vo verejnom obstarávaní týkajúce sa technickej spôsobilosti a odbornej spôsobilosti podľa § 34 zákona.

Uchádzač preukazuje technickú spôsobilosť a odbornú spôsobilosť:

**1/ podľa § 34 ods.1 písm. a) zákona**

zoznamom poskytnutých služieb za predchádzajúce tri roky (36 mesiacov) od vyhlásenia verejného obstarávania, za vyhlásenie verejného obstarávania sa považuje zverejnenie oznámenia o vyhlásení verejného obstarávania v Úradnom vestníku EÚ (ďalej len "rozhodné obdobie") s uvedením cien, lehôt dodania a odberateľov; dokladom je referencia, ak odberateľom bol verejný obstarávateľ alebo obstarávateľ podľa zákona,

**2/ podľa § 34 ods. 1 písm. g) zákona**

ak ide o služby, údajmi o vzdelaní a odbornej praxi alebo o odbornej kvalifikácií osôb určených na plnenie zmluvy alebo riadiacich zamestnancov, ak nie sú kritériom na vyhodnotenie ponúk.

### Minimálna požadovaná úroveň štandardov:

**K bodu 1/**

Predloženým zoznamom poskytnutých služieb musí uchádzač preukázať, že za rozhodné obdobie má spolu minimálne 10 skúseností a z toho minimálne po 2 skúsenosti v nasledovných oblastiach:

* finančného poradenstva a výkonnosti,
* poradenstva ľudských zdrojov,
* poradenstva systémov,
* poradenstva procesov,
* poradenstva riadenia a systému finančného riadenia operačného programov.

V zozname poskytnutých služieb uchádzač uvedie:

* 1. názov a sídlo odberateľa,
	2. predmet zmluvy/poskytnutej služby (stručný opis predmetu plnenia),
	3. skutočná lehota poskytnutia služby,
	4. kontaktné údaje odberateľa (meno a priezvisko, tel. č., e-mail za účelom prípadného overenia predkladaných informácií).

**K bodu 2/**

Uchádzač predloží zoznam osôb určených na plnenie zmluvy – **5 kľúčových expertov.**

V zozname osôb určených na plnenie zmluvy - kľúčových expertov uchádzač uvedie:

a) meno a priezvisko príslušnej osoby,

b) navrhovaná pozícia v tíme,

c) vzťah k uchádzačovi (zamestnanec/iná osoba).

Uchádzač za každého kľúčového experta predloží podpísaný profesijný životopis, ktorý musí obsahovať minimálne nasledovné údaje/skutočnosti:

a) meno a priezvisko,

b) najvyššie dosiahnuté vzdelanie, názov a sídlo školy, odboru/špecializácia, stupeň vzdelania, rok ukončenia štúdia,

c) zoznam odbornej praxe (pracovná pozícia, opis pracovnej náplne/odborné skúsenosti, miesto, mesiac a rok pôsobenia v danej pozícií /zamestnania, zamestnávateľ/objednávateľ) príslušnej osoby určenej na plnenie zmluvy,

d) praktické skúsenosti (názov referencie/projektu, odberateľ/zamestnávateľ, popis referencie/projektu, hodnota zmluvy/projektu, pozícia na projekte, obdobie mesiac a rok od - do, meno a priezvisko aspoň jednej kontaktnej osoby a číslo telefónu a emailový kontakt odberateľa, kde si bude môcť verejný obstarávateľ overiť informácie),

Uchádzač vyššie uvedeným spôsobom preukáže splnenie nasledujúcich minimálnych požiadaviek na kľúčových expertov:

**Požiadavky na Experta č. 1:**

* ukončené vysokoškolské vzdelanie II. stupňa; preukázané kópiou diplomu,
* platný certifikát ACCA alebo FCCA vydaný medzinárodným združením ACCA, alebo ekvivalent, preukázaný úradne osvedčenou kópiou certifikátu,
* znalosť podmienok a legislatívy SR a EÚ v požadovanej oblasti výkonu auditov a kontroly EÚ fondov: min. nariadenie Európskeho parlamentu a Rady (EÚ) č. 1303/2013, vykonávacie nariadenie Komisie (EÚ) č. 821/2014, nariadenie Európskeho parlamentu a Rady (EÚ) č. 547/2014, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov, zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákon č. 71/1967 Zb. o správnom konaní (správny poriadok) v znení neskorších predpisov, zákon č. 431/2002 Z. z. o účtovníctve v znení neskorších predpisov, zákon č. 278/1993 Z. z. o správe majetku štátu v znení neskorších predpisov, preukázanú čestným prehlásením experta,
* minimálne 5 ročnú skúsenosť v oblasti implementácie a/alebo monitoringu a/alebo hodnotenia a/alebo auditu a/alebo kontroly EÚ fondov a/alebo iných finančných nástrojov zahraničnej pomoci; vrátane minimálne 3 rokov skúseností v oblasti výkonu auditu minimálne 3 ročnú skúsenosť s výkonom manažérskej pozície, preukázanú životopisom.

**Požiadavky na Experta č. 2:**

* ukončené vysokoškolské vzdelanie II. stupňa; preukázané kópiou diplomu,
* platný certifikát CGAP vydaný inštitútom vnútorných audítorov, alebo ekvivalent, preukázaný úradne osvedčenou kópiou certifikátu,
* znalosť podmienok a legislatívy SR a EÚ v požadovanej oblasti výkonu auditov a kontroly EÚ fondov: min. nariadenie Európskeho parlamentu a Rady (EÚ) č. 1303/2013, vykonávacie nariadenie Komisie (EÚ) č. 821/2014, nariadenie Európskeho parlamentu a Rady (EÚ) č. 547/2014, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov, zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, zákon č. 71/1967 Zb. o správnom konaní (správny poriadok) v znení neskorších predpisov, zákon č. 431/2002 Z. z. o účtovníctve v znení neskorších predpisov, zákon č. 278/1993 Z. z. o správe majetku štátu v znení neskorších predpisov, zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, preukázanú čestným prehlásením experta,
* minimálne 5 ročnú pracovnú skúsenosť v oblasti implementácie a/alebo monitoringu a/alebo hodnotenia a/alebo auditu a/alebo kontroly EÚ fondov a/alebo iných finančných nástrojov zahraničnej pomoci; vrátane minimálne 2 rokov skúseností v oblasti výkonu auditu (audit výkonnosti, systémov, ľudských zdrojov) podľa medzinárodných audítorských štandardov, preukázanú životopisom,
* minimálne 3 ročnú skúsenosť s výkonom manažérskej pozície, preukázanú životopisom.

**Požiadavky na Experta č. 3:**

* ukončené vysokoškolské vzdelanie II. stupňa; preukázané kópiou diplomu,
* platná licencia SKAU, alebo ekvivalentný doklad vydávaný podľa právnych predpisov platných v krajine sídla uchádzača, preukázaný úradne osvedčenou kópiou,
* minimálne 5 rokov praxe v oblasti štatutárneho auditu, preukázaných životopisom,
* minimálne tri preukázateľné odborné skúsenosti v pozícii štatutárneho audítora s realizáciou plnení rovnakého charakteru ako je predmet zákazky preukázané životopisom.

**Požiadavky na Experta č. 4:**

* ukončené vysokoškolské vzdelanie II. stupňa; preukázané kópiou diplomu,
* minimálne 2 ročnú pracovnú skúsenosť v oblasti auditu a/alebo kontroly EÚ fondov a/alebo iných finančných nástrojov zahraničnej pomoci a/alebo zdrojov štátneho rozpočtu, preukázané životopisom,
* znalosť podmienok a legislatívy SR a EÚ v požadovanej oblasti výkonu auditov a kontrol EÚ fondov preukázanú čestným prehlásením experta,
* zároveň musí mať medzinárodne uznávaný IT certifikát napríklad CISA, CGEIT alebo CISM, preukázaný úradne overenou kópiou certifikátu.

**Požiadavky na Experta č. 5:**

* ukončené vysokoškolské vzdelanie II stupňa, preukázané kópiou diplomu,
* minimálne 5 ročnú pracovnú skúsenosť v oblasti auditu a/alebo kontroly EÚ fondov a/alebo iných finančných nástrojov zahraničnej pomoci a/alebo zdrojov štátneho rozpočtu, preukázané životopisom,
* znalosť podmienok a legislatívy SR a EÚ v požadovanej oblasti výkonu auditov a kontrol EÚ fondov preukázanú čestným prehlásením experta.

V prípade, že uchádzač využije na preukázanie technickej spôsobilosti alebo odbornej spôsobilosti technické alebo odborné kapacity inej osoby, bez ohľadu na ich právny vzťah v čase podania ponuky, je uchádzač povinný verejnému obstarávateľovi preukázať, že pri plnení rámcovej dohody bude skutočne používať kapacity osoby, ktorej spôsobilosť využíva na preukázanie technickej alebo odbornej spôsobilosti. Túto skutočnosť preukáže uchádzač písomnou zmluvou uzavretou s osobou, ktorej technickými a odbornými kapacitami mieni preukázať svoju technickú spôsobilosť alebo odbornú spôsobilosť. Z písomnej zmluvy musí vyplývať záväzok osoby, že poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej spôsobilosti alebo odbornej spôsobilosti, musí preukázať splnenie podmienok účasti týkajúce sa osobného postavenia a nesmú u nej existovať dôvody na vylúčenie podľa § 40 ods.6 písm. a) až h) a ods. 7 zákona; oprávnenie poskytovať službu preukazuje vo vzťahu k tej časti predmetu zákazky, na ktorú boli kapacity uchádzačovi poskytnuté.

Ak ide o požiadavku súvisiacu so vzdelaním, odbornou kvalifikáciou alebo relevantnými odbornými skúsenosťami najmä **podľa § 34 ods. 1 písm. g) zákona**, uchádzač môže využiť kapacity inej osoby len, ak táto bude reálne vykonávať služby, na ktoré sa kapacity vyžadujú.

Uchádzač môže predbežne nahradiť doklady na preukázanie splnenia podmienok účasti jednotným európskym dokumentom podľa § 39 zákona, spĺňajúcim náležitosti podľa § 39 ods. 2 zákona, pričom ak uchádzač preukazuje technickú alebo odbornú spôsobilosť prostredníctvom inej osoby/osôb, JED predloží za svoju osobu a za každú z osôb, ktorých zdroje a/alebo kapacity využíva.

V prípade, že uchádzača tvorí skupina dodávateľov, uchádzač vyplní a predloží JED s požadovanými informáciami za každého člena skupiny dodávateľov.

**Odôvodnenie primeranosti použitia určenej podmienky účasti podľa § 34 zákona vo vzťahu k predmetu zákazky a potrebu jej zahrnutia medzi podmienky účasti podľa § 38 ods. 5 zákona:**

Verejný obstarávateľ zadefinoval podmienky účasti podľa § 34 zákona vo vzťahu k predmetu zákazky a stanovil ich pre potreby vykonávania auditov vo verejnom sektore, v oblasti informačných technológií a v oblasti výdavkov, s ohľadom na hodnotenie Slovenskej republiky medzinárodnými inštitúciami ako Medzinárodný menový fond (MMF), Európska banka pre obnovu a rozvoj (EBRD) a Organizácia pre hospodársku spoluprácu a rozvoj (OECD), s cieľom dosiahnuť čestnú hospodársku súťaž medzi kvalifikovanými uchádzačmi.

* **Odôvodnenie primeranosti použitia podmienky účasti podľa § 34 ods. 1 písm. a) zákona:**

Verejný obstarávateľ predmetnú požiadavku stanovil vzhľadom na realizované plnenia v rovnakej oblasti predmetu zákazky v predchádzajúcom období ako aj vzhľadom na predpokladaný a očakávaný rozsah a počet plnení v rámci jednotlivých konkrétnych zadaní zákaziek na základe svojich potrieb ako aj potrieb iných prijímateľov. Podmienka účasti je primeraná vo vzťahu k predmetu zákazky s cieľom vybrať dodávateľa, ktorý poskytne na základe svojich praktických skúseností odborné a kvalitné plnenie predmetu zákazky s prihliadnutím aj na predpokladanú hodnotu zákazky. Verejný obstarávateľ stanovením predmetnej podmienky účasti sleduje, overuje si skutočnosť, či uchádzači disponujú odbornými skúsenosťami z oblasti predmetu zákazky a sú oprávnení a schopní ho plniť.

* **Odôvodnenie primeranosti použitia podmienky účasti § 34 ods. 1 písm. g) zákona:**

**Expert č. 1**

Ukončené vysokoškolské vzdelanie II. stupňa je pri danom expertovi predpokladom rozšírených teoretických vedomostí  a znalostí a taktiež predpokladom schopnosti správne aplikovať získané vedomosti a znalosti v praxi.

S ohľadom na činnosti uvedené v oblasti finančného auditu a auditu výkonnosti je nevyhnutné, aby expert č. 1 mal vedomosti a zručnosti súvisiace najmä s audítorským overením finančných výkazov, oceňovaním a účtovaním aktív, pasív, nákladov a výnosov, posúdením majetkových účastí, efektívnosti finančného riadenia či účtovníctvom. Všetky uvedené oblasti sú zahrnuté v rámci medzinárodne uznávaných certifikátov ACCA alebo FCCA alebo ich ekvivalentov. Získanie uvedených certifikátov je zárukou dodržiavania najvyšších odborných a etických štandardov.

Pre úspešné vykonanie požadovaných činnosti sú ďalej nevyhnutné praktické skúsenosti daného experta, a to 5 rokov v oblasti/oblastiach implementácie, monitoringu, hodnotenia, auditu či kontroly, vrátane 3-ročnej praxe v oblasti výkonu auditu podľa medzinárodných audítorských štandardov. V neposlednom rade je potrebná aj znalosť legislatívy SR a EÚ v požadovanej oblasti výkonu auditov a kontrol EÚ fondov a 3-ročná skúsenosť v manažérskej pozícii.

**Expert č. 2**

Ukončené vysokoškolské vzdelanie II. stupňa je pri danom expertovi predpokladom rozšírených teoretických vedomostí  a znalostí a taktiež predpokladom schopnosti správne aplikovať získané vedomosti a znalosti v praxi.

Expert č.2 bude zodpovedať najmä za audítorské overenie interného kontrolného systému, poradenstvo v oblasti riadiacich a kontrolných systémov, zvyšovanie efektívnosti verejnej správy za účelom reformy verejnej správy, hodnotenie, analyzovanie a poskytovanie odporúčaní a konzultácií pre efektívne plnenie úloh verejnej správy či komplexný audit a zefektívnenie fungovania vybraných organizácií. V nadväznosti na tieto kľúčové činnosti sa od daného experta požaduje certifikát CGPA alebo jeho ekvivalent, ktorým expert preukáže svoju kompetentnosť a profesionalitu v oblasti vykonávania auditu so zameraním na verejný sektor. Certifikát CGAP (Certified Government Auditing Professional) je kvalifikáciou v oblasti audítorstva pre verejný sektor na všetkých jeho úrovniach (štátna správa, verejná správa, miestna a územná samospráva). Daný certifikát bol zvolený pre uistenie sa verejného obstarávateľa, že expert na danej pozícii bude mať potrebné znalosti a audítorské zručnosti.

Pre úspešné vykonanie požadovaných činnosti sú ďalej nevyhnutné praktické skúsenosti daného experta, a to 5 rokov v oblasti implementácie a/alebo monitoringu a/alebo hodnotenia a/alebo auditu a/alebo kontroly EÚ fondov a/alebo iných finančných nástrojov zahraničnej pomoci; vrátane minimálne 2-ročnej skúsenosti v oblasti výkonu auditu podľa medzinárodných audítorských štandardov. V neposlednom rade je potrebná aj znalosť legislatívy SR a EÚ v požadovanej oblasti výkonu auditov a kontrol EÚ fondov a 3-ročná skúsenosť v manažérskej pozícii.

**Expert č. 3**

Ukončené vysokoškolské vzdelanie II. stupňa je pri danom expertovi predpokladom rozšírených teoretických vedomostí  a znalostí a taktiež predpokladom schopnosti správne aplikovať získané vedomosti a znalosti v praxi.

Expert č. 3 s požadovanou licenciou SKAU (Slovenská komora audítorov) alebo ekvivalentným dokladom vydávaným podľa právnych predpisov platných v krajine sídla uchádzača zabezpečí pre verejného obstarávateľa, že budú dodržané správne a vhodné postupy pri auditovanom subjekte a daný expert ponesie zodpovednosť za svoje výstupy, a to v súlade so zákonom č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov. SKAU je nezávislá samosprávna stavovská organizácia, ktorá združuje štatutárnych audítorov a audítorské spoločnosti. Okrem iného zabezpečuje a kontroluje sústavné vzdelávanie svojich členov v súlade s reguláciou Európskej komisie a vykonáva previerku zabezpečenia kvality štatutárneho auditu. SKAU kontroluje dôsledné uplatňovanie medzinárodných audítorských štandardov a etického kódexu a je členkou medzinárodných organizácií účtovníkov a audítorov - FEE a IFAC. S ohľadom na vyššie uvedené skutočnosti považuje verejný obstarávateľ požiadavku na licenciu SKAU alebo ekvivalentný doklad za potrebnú na riadne vykonávanie relevantných činností.

Pre úspešné vykonanie požadovaných činnosti sú ďalej nevyhnutné aj praktické skúsenosti, a to minimálne 5 rokov praxe v oblasti štatutárneho auditu a minimálne 3 preukázateľné odborné skúsenosti v pozícii štatutárneho audítora. Praktické skúsenosti sú potrebné z dôvodu zabezpečenia, aby vykonané štatutárne audity subjektov verejného záujmu mali primeranú kvalitu, a aby ich vykonávali štatutárni audítori a audítorské spoločnosti, ktoré spĺňajú všetky odborné a etické požiadavky.

**Expert č. 4**

Ukončené vysokoškolské vzdelanie II. stupňa je pri danom expertovi predpokladom rozšírených teoretických vedomostí  a znalostí a taktiež predpokladom schopnosti správne aplikovať získané vedomosti a znalosti v praxi.

Pre úspešné vykonanie požadovaných činnosti je ďalej nevyhnutná znalosť legislatívy SR a EÚ v požadovanej oblasti výkonu auditu a kontrol EÚ fondov, ako aj praktické skúsenosti daného experta v oblasti auditu a/alebo kontroly EÚ fondov a/alebo iných finančných nástrojov zahraničnej pomoci a/alebo zdrojov štátneho rozpočtu, a to v rozsahu minimálne 2 rokov.

Expert č. 4 bude poskytovať odborné poradenstvo/konzultácie v oblasti IT, audit bezpečnosti IT a pod. Preto je nevyhnutné, aby bol tento expert držiteľom medzinárodne uznávaného IT certifikátu, ktorý reflektuje požiadavky na vzdelanie, spôsobilosť, schopnosti a znalosti v IT a má zaručiť vysokú úroveň znalostí a skúseností v danom odbore. Príkladmo uvedené certifikáty boli do podmienok určené práve preto, že sú uznávaným dôkazom kompetencií a skúseností v riadení, kontrolovaní a hodnotení informačných technológií a systémov v organizácii a poskytovaní uistenia o ich dostupnosti a udržateľnosti.

**Experta č. 5:**

Ukončené vysokoškolské vzdelanie II. stupňa je pri danom expertovi predpokladom rozšírených teoretických vedomostí  a znalostí a taktiež predpokladom schopnosti správne aplikovať získané vedomosti a znalosti v praxi.

Pre úspešné vykonanie požadovaných činnosti je ďalej nevyhnutná znalosť legislatívy SR a EÚ v požadovanej oblasti výkonu auditu a kontrol EÚ fondov, ako aj praktické skúsenosti daného experta v oblasti auditu a/alebo kontroly EÚ fondov a/alebo iných finančných nástrojov zahraničnej pomoci a/alebo zdrojov štátneho rozpočtu, a to v rozsahu minimálne 5 rokov.

Uchádzač môže preukázať splnenie minimálnych podmienok u každého experta (expert č. 1 až expert
č. 5) jednou fyzickou osobou zastávajúcou pozíciu odborníka. Ak jedna fyzická osoba nedokáže reálne zabezpečiť plnenie na požadovanej úrovni, môže uchádzač použiť na jednotlivé pozície viacero kvalifikovaných expertov, ktorí musia spĺňať preukázateľne minimálne podmienky účasti.